Turun yliopiston opettajankoulutuslaitoksen Rauman-yksikössä käynnistyi reilu vuosi sitten valtakunnallisesti uraauurtava hanke.

Koulutusvientihankkeen Raumalle tuomat namibialaiset Munene Elvis ja Unique Esinqu viettävät vappuaan ensi kertaa opiskelijahaalareissa.

4 000 halukkaan joukosta valitut 24 namibialaista nuorta aloittivat kotimaansa kustantamana luokanopettajaksi opiskelun Suomessa. Ensimmäinen suomalainen koulutusvientinä toteutettava koulutus kestää kaikkineen kolme vuotta, joista kaksi ensimmäistä opiskellaan Raumalla ja kolmas Namibiassa.

- Nelson Mandela on sanonut, että koulutus on paras keino muuttaa maailmaa. Me viemme Raumalta hankkimamme tietämyksen ja opin, maailman parhaan koulutuksen, kotiin ja autamme näin oman maamme tulevaisuuden rakentamista. Se antaa mahdollisuuden kehittää entistä parempaa Namibiaa, Raumalla opiskeleva Elias Mbanze sanoo.

- Opiskeluun vieraassa maassa liittyy paljon haasteita, mutta ne kaikki ovat voitettavissa. Muistakaa, että teidän ykkösprioriteettinne on opiskelu, mutta älkää unohtako myöskään lepoa ja elämästä nauttimista. Kun ne asiat ovat balanssissa, on lopputulos hyvä, neuvoo Namibian Suomen-suurlähettiläs Bonny Haufiku nuoria maanmiehiään ja -naisiaan.

- Suomalaiset ovat erilaisia ihmisiä kuin namibialaiset. Paras keino oppia elämään suomalaisten kanssa ja ymmärtää heitä on mennä suomalaisten keskuuteen, hän painottaa.

- Suomalaiset lähetyssaarnaajat opettivat aikanaan minun isoäitini lukemaan ja nyt suomalaiset opettavat nuoria namibialaisia opettamaan oman kansansa lapsia. Nämä nuoret on lähetetty tänne, jotta yhä useampi namibialainen saisi mahdollisuuden oppia, suurlähettiläs Haufiku tiivistää.

Monilla Raumalla opiskelevilla namibialaisnuorilla on jo valmiiksi yliopistotutkinto kotimaastaan. 26-vuotias Elias Mbanze on kemisti ja samanikäinen Unique Esinque puolestaan mikrobiologi. 27-vuotias Munene Elvis ehti aloittaa kasvatustieteen opintonsa University of Namibian kirjoilla ennen kuin mahdollisuus lähteä Suomeen aukeni.

24:sta Raumalla opiskelevasta namibialaisesta tyttöjä on 14 ja poikia 10.